Document ID: /roh_data/filtered/fineweb-2-filterrobots_roh.jsonl.gz/49687

Adina dapli persunas dovran l'internet e tschertgan infurmaziuns en quel. Il dumber da visitaders sin la pagina dal chantun è creschi da 1,2 milliuns ad onn sin 4 milliuns ad onn u 11'000 visitaders per di. Per quest motiv ha il chantun ussa investì en in nov design per la pagina d'internet.
Durant 9 mais eran radund 100 lavurers da 45 organisaziuns involvids en las lavurs per la nova cumparsa online dal chantun. Per agid extern sajan vegnids investids 260'000 francs, tut ad interpresas u persunas dal Grischun.
Centrala saja la nova funcziun da tschertgar. Ella duai manar svelt e simpel a las infurmaziuns giavischadas. Las paginas duvradas il pli savens èn da chattar gist sin l'emprima pagina. Tgi che tschertga pli gugent sur temas, po far quai cun ils 6 temas principals ed uschia vegnir a las infurmaziuns tschertgadas.
Damai che bleras persunas tschertgan las infurmaziuns ozendi sin lur apparats mobils, èn quellas accessiblas bain er da quels apparats. L'access a las infurmaziuns è radund trais enfin quatter giadas pli svelt. La pagina è vinavant accessibla en tut las linguas chantunalas ed en cas spezials era en englais.
In video online mussa co che la nova pagina è structurada.
RR novitads 17:00